Efstu lið úrvalsdeildar kvenna í fótbolta unnu bæði leiki sína í gærkvöldi og hafa tekið afgerandi forystu í deildinni.
Valur og Breiðablik voru bæði í eldlínunni í gærkvöld og lönduðu bæði þremur stigum. Valur sótti Stjörnuna heim í Garðabæ og vann með tveimur mörkum gegn engu. Mary Alice Vignola og Lára Kristín Pedersen skoruðu mörk Vals. Valur er í efsta sæti deildarinnar með 23 stig, tveimur meira en Íslandsmeistarar Breiðabliks sem sóttu Fylki heim í gærkvöldi. Breiðablik vann þar öruggan 4-0 sigur með tveimur mörkum frá Áslaugu Mundu Gunnlaugsdóttur og sitt hvoru markinu frá Taylor Ziemer og Hildi Antonsdóttur. Valur og Breiðablik eru nú með 6 og 8 stiga forskot á næstu lið og stefnir í einvígi liðanna um Íslandsmeistaratitilinn eitt árið enn.
Í úrvalsdeild karla voru sömuleiðis tveir leikir í gærkvöldi. KR lagði Keflavík með einu marki gegn engu og skoraði Arnþór Ingi Kristinsson eina mark leiksins fyrir KR. KR er í 4. sæti deildarinnar með 21 stig, stigi á eftir Víkingi og Breiðabliki sem eiga þó bæði leik til góða. Keflavík er í 7. sæti. Í hinum leik gærkvöldsins vann Leiknir svo botnlið ÍA, 2-0. Sævar Atli Magnússon og Manga Escobar skoruðu mörk Leiknis sem lyfti sér í 5. sætið en ÍA er áfram í neðsta sætinu, þremur stigum á eftir HK og fimm á eftir Fylki.
Karlalandslið Bandaríkjanna í körfubolta er í miklum vandræðum í undirbúningi sínum fyrir Ólympíuleikana í Tókýó. Bandaríkin hafa unnið gull á síðustu þremur leikum en hafa nú tapað báðum æfingaleikjum sínum í aðdraganda leikanna, sem er fáheyrt. Í gærkvöldi tapaði liðið gegn Ástralíu með 91 stigi gegn 83 og kom það í kjölfar 90-87 taps gegn Nígeríu á laugardag. Bandaríska liðið er sem fyrr prýtt stjörnum úr NBA-deildinni á borð við Kevin Durant og Damian Lillard, en það hefur litlu skilað nú. Töpin tvö núna bætast við slakan árangur bandaríska liðsins á heimsmeistaramótinu 2019 þar sem liðið varð í 7. sæti og hefur aldrei endað neðar. Þá tapaði liðið tveimur af síðustu þremur leikjum sínum og hefur því nú tapaði fjórum af síðustu fimm leikjum. Engu að síður er bandaríska liðið talið langsigurstranglegast á Ólympíuleikunum en þar mætir liðið Frakklandi í fyrsta leik sínum þann 25. júlí. Sá leikur verður sýndur beint á RÚV eins og fjöldi annarra leikja körfuboltakeppni leikanna.